ບົດຮຽນທີ່ຄວນສຶກສາຈາກຕ່າງປະເທດປະຈຳວັນນີ້ ມີເລື່ອງກຳປູເຈຍ ໃຊ້ມາດຕະການຢຸດການເຄື່ອນໄຫວຂອງອົງການຕ່າງປະເທດທີ່ລະເມີດກົດໝາຍ ເລື່ອງທາງການເວເນຊູເອລາ ສັ່ງປິດສະຖານີວິທະຍຸທີ່ວິຈານລັດຖະບານ ແລະ ສຸດທ້າຍໄປເບິ່ງກົດໝາຍຫ້າມໃຊ້ຖົງຢາງໃນປະເທດເຄນຢາ.
ກຳປູເຈຍ: ຂ່າວຕ່າງປະເທດໃຫ້ຮູ້ວ່າ ລັດຖະບານກຳປູເຈຍ ໄດ້ສັ່ງປິດຫ້ອງການອົງການທີ່ບໍ່ແມ່ນຂອງລັດຖະບານ ຫຼື ເອັນຈີໂອ (NGO) ພ້ອມທັງເຂກ-ພະນັກງານທີ່ເປັນຄົນຕ່າງຊາດຂອງອົງການດັ່ງກ່າວ ອອກນອກປະເທດພາຍໃນ 7 ວັນ ດ້ວຍເຫດຜົນວ່າ ອົງການນີ້ບໍ່ໄດ້ຂຶ້ນທະບຽນຖືກຕ້ອງຕາມກົດໝາຍ ທັງມີຄວາມຜິດຖານຫຼົບຫຼີກພັນທະເສຍພາສີ ອົງການ NGO ເຈົ້າບັນຫານີ້ມີຊື່ເຕັມວ່າ ສະຖາບັນປະຊາທິປະໄຕແຫ່ງຊາດ (NDI-National Democracy Institute) ທີ່ເຄື່ອນໄຫວໃນກຳປູເຈຍ ມາແຕ່ປີ 1992 ເຄືອຂ່າຍອົງການນີ້ມີຢູ່ຫຼາຍປະເທດ ໃນຖານະເປັນສະຖາບັນພັດທະນາປະຊາທິປະໄຕ ປະທານໃຫຍ່ຂອງເຄືອຂ່າຍຂອງສະຖາບັນ ແມ່ນທ່ານນາງ ເມເດລິນ ອອນໄບຼ ອະດີດລັດຖະມົນຕີກະຊວງການຕ່າງປະເທດສະຫະລັດ ໃນໄລຍະຜ່ານມາ ອົງການ NDI ຖືກສື່ຂອງທາງການກຳປູເຈຍ ໂຈມຕີວ່າເປັນອົງການທີ່ໃຫ້ການຊ່ວຍເຫຼືອ ແລະ ສະໜັບສະໜູນພັກຝ່າຍຄ້ານ ເພື່ອເປົ້າໝາຍໂຄ່ນລົ້ມລັດຖະບານກຳປູເຈຍ ນອກຈາກອົງການ NDI ແລ້ວ ກະຊວງຕ່າງປະເທດກຳປູເຈຍ ຍັງໃຫ້ຮູ້ວ່າ ລັດຖະບານກຳລັງພິຈາລະນາໃຊ້ມາດຕະການລະດັບດຽວກັນນີ້ ເພື່ອລົງໂທດອົງການຂອງຕ່າງປະເທດ ແລະ NGO ອື່ນໆ ທີ່ລະເມີດກົດໝາຍກຳປູເຈຍ ໃນນັ້ນລວມມີບັນດາອົງການທີ່ດຳເນີນໂດຍພະນັກງານທີ່ເປັນຄົນອາເມຣິກາ ຫຼື ໄດ້ຮັບທຶນສະໜັບສະໜູນຈາກ ສ ອາເມຣິກາ ເຊັ່ນ: ໜັງສືພິມ ແຄມໂບເດຍ ເດລີ Cambodia Daily ວິທະຍຸ ເອເຊຍ ເສລີ (Radio Free Asia) ແລະ ວິທະຍຸ ສຽງອາເມຣິກາ ຫຼື ວີໂອເອ (VOA-Voice of America) ອົງການສື່ມວນຊົນຕ່າງປະເທດໃນກຳປູເຈຍ ໃຫ້ທັດສະນະວ່າ ມາດຕະການກຳຈັດອົງການຈັດຕັ້ງທີ່ບໍ່ແມ່ນຂອງລັດຖະບານ ກໍ່ຄືໜ່ວຍງານຂອງຕ່າງປະເທດນີ້ ມີເປົ້າໝາຍທາງການເມືອງ ເພື່ອລະງັບການຕຳໜິວິຈານກ່ອນຈະມີການເລືອກຕັ້ງທົ່ວໄປໃນປີຊິມານີ້.
ທີ່ ເວເນຊູເອລາ: (Venezuela) ຂ່າວ ວຽງຈັນ ທາມ ສະບັບວັນທີ 28 ເດືອນສິງຫາປີນີ້ ໄດ້ເວົ້າກ່ຽວກັບທາງການຂອງປະເທດເວເນຊູເອລາ ໄດ້ສັ່ງປິດສະຖານີວິທະຍຸ 2 ແຫ່ງ ດ້ວຍເຫດທີ່ສະຖານີທັງສອງແຫ່ງ ໄດ້ກະຈາຍຂໍ້ຄວາມວິພາກວິຈານລັດຖະບານຂອງປະທານາທິບໍດີ ນິໂກລາດ ມາດູໂຣ ກ່ອນໜ້ານັ້ນບໍ່ເຖິງ 2 ວັນ ຄະນະກຳມະການສື່ສານໂທລະຄົມມະນາຄົມຂອງເວເນຊູເອລາ ກໍ່ໄດ້ສັ່ງໃຫ້ເຄືອຂ່າຍໂທລະພາບໃຊ້ສາຍ (ເຄເບິນ) ເລີກຖອນສັນຍານຈາກສະຖານີໂທລະພາບກາຣາໂກນ (caracol) ແລະ ອາຊີເອນ (RCN) ຂອງປະເທດໂກລົມບີ ທີ່ມີການກະທຳທີ່ເປັນການແຊກແຊງເຂົ້າໃນກິດຈະການພາຍໃນຂອງເວເນຊູເອລາ ຫາງສຽງຈາກຝ່າຍກົງກັນຂ້າມວິພາວິຈານລັດຖະບານຂອງປະທານາທິບໍດີ ມາດູໂຣ ວ່າຜະເດັດການ ບ້າອຳນາດ ແຕ່ພັກຝ່າຍເບື້ອງລັດຖະບານບອກວ່າ ເປັນມາດຕະການເພື່ອບັນລຸທາງອອກດ້ານການເມືອງ ແລະ ເສດຖະກິດທີ່ພວມປະເຊີນກັບວິກິດການ.
ທີ່ ເຄນຢາ: ໃນວັນທີ 28 ເດືອນສິງຫາຜ່ານມາ ປະເທດເຄນຢາ (ຢູ່ທະວີບອາຟຣິກາ) ໄດ້ບັງຄັບໃຊ້ກົດໝາຍຫ້າມໃຊ້ຖົງປະລາສະຕິກ ຫຼື ຖົງຢາງ ທ່າມກາງຫາງສຽງຂັດຂ້ອງຂອງກຸ່ມທຸລະກິດຜະລິດຖົງປະລາສະຕິກທີ່ບອກວ່າ ມາດຕະການຫ້າມດັ່ງກ່າວຈະເຮັດໃຫ້ກຳມະກອນໃນຂະແໜງດັ່ງກ່າວວ່າງງານຫຼາຍຂຶ້ນ ຍ້ອນຈຳຕ້ອງໄດ້ຫຼຸດຈຳນວນແຮງງານລົງ ຕາມສະຖິຕິໃນແຕ່ລະປີ ການໃຊ້ຖົງປະລາສະຕິກໃນປະເທດນີ້ ມີເຖິງ 1 ລ້ານຖົງ ກົດໝາຍຜະເດັດເສິກກັບຖົງຢາງສະບັບນີ້ ໄດ້ກຳນົດບົດລົງໂທດຜູ້ຝ່າຝືນດ້ວຍການປັບໃໝເປັນຈຳນວນເງິນສູງເຖິງ 38.000 ໂດລາສະຫະລັດ ຫຼື ຕິດຄຸກສູງສຸດ 4 ປີ.